CELEX: 
Language: el
Date: 2020-10-14 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του κανονισμού (ΕΕ) 2017/1939 του Συμβουλίου όσον αφορά τις κατηγορίες επιχειρησιακών δεδομένων προσωπικού χαρακτήρα και τις κατηγορίες υποκειμένων των δεδομένων των οποίων τα επιχειρησιακά δεδομένα προσωπικού χαρακτήρα μπορούν να αποτελούν αντικείμενο επεξεργασίας στο ευρετήριο δικογραφιών από την Ευρωπαϊκή Εισαγγελία

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Δυνάμει του κανονισμού (ΕΕ) 2017/1939 του Συμβουλίου, της 12ης Οκτωβρίου 2017
                  1
               , συστάθηκε η Ευρωπαϊκή Εισαγγελία για την έρευνα, τη δίωξη και την παραπομπή ενώπιον της δικαιοσύνης των δραστών αξιόποινων πράξεων καθώς και των συνεργών σε αξιόποινες πράξεις οι οποίες θίγουν τα οικονομικά συμφέροντα της Ένωσης. Για την επίτευξη των στόχων της η Ευρωπαϊκή Εισαγγελία βασίζεται σε σύστημα διαχείρισης υποθέσεων (στο εξής: ΣΔΥ), το οποίο θα πρέπει να δημιουργηθεί από την Ευρωπαϊκή Εισαγγελία, να ανήκει σε αυτήν και να τελεί υπό τη διαχείρισή της. Οι πληροφορίες στο ΣΔΥ θα πρέπει να περιλαμβάνουν πληροφορίες που λαμβάνονται για ενδεχόμενη διάπραξη αξιόποινων πράξεων που εμπίπτουν στην αρμοδιότητα της Ευρωπαϊκής Εισαγγελίας, καθώς και πληροφορίες από τις δικογραφίες, ακόμη και όταν αυτές έχουν κλείσει. Η τήρηση και η διαχείριση του ΣΔΥ γίνονται σύμφωνα με τους κανόνες του κανονισμού (ΕΕ) 2017/1939 του Συμβουλίου και του κανονισμού διαδικασίας της Ευρωπαϊκής Εισαγγελίας. 
            
            
               Το ΣΔΥ περιλαμβάνει, εκτός από μητρώο των πληροφοριών που λαμβάνει η Ευρωπαϊκή Εισαγγελία σύμφωνα με το άρθρο 24 του κανονισμού (ΕΕ) 2017/1939 του Συμβουλίου, και όλες τις πληροφορίες από τις δικογραφίες που έχουν αποθηκευτεί ηλεκτρονικά στο ΣΔΥ, ευρετήριο [κατάλογο] όλων των δικογραφιών. Το ευρετήριο δεν περιέχει άλλα επιχειρησιακά δεδομένα προσωπικού χαρακτήρα εκτός των δεδομένων που απαιτούνται για τον εντοπισμό υποθέσεων ή για τον προσδιορισμό σημείων σύνδεσης μεταξύ των διαφόρων δικογραφιών. Ανατίθεται στην Επιτροπή η αρμοδιότητα να εκδίδει κατ’ εξουσιοδότηση πράξεις για την καταχώριση σε κατάλογο των κατηγοριών επιχειρησιακών δεδομένων προσωπικού χαρακτήρα και των κατηγοριών υποκειμένων των δεδομένων των οποίων τα επιχειρησιακά δεδομένα προσωπικού χαρακτήρα μπορούν να αποτελούν αντικείμενο επεξεργασίας στο ευρετήριο. Ο εν λόγω κατάλογος περιλαμβάνεται σε παράρτημα του κανονισμού (ΕΕ) 2017/1939 του Συμβουλίου. Με τον παρόντα κατ’ εξουσιοδότηση κανονισμό, η Επιτροπή εκδίδει το παράρτημα του κανονισμού (ΕΕ) 2017/1939 του Συμβουλίου. 
            
            
               Όσον αφορά τις κατηγορίες υποκειμένων των δεδομένων των οποίων τα επιχειρησιακά δεδομένα προσωπικού χαρακτήρα μπορούν να αποτελούν αντικείμενο επεξεργασίας στο ευρετήριο, το παράρτημα αναφέρεται στους υπόπτους ή τους κατηγορουμένους στο πλαίσιο ποινικής διαδικασίας της Ευρωπαϊκής Εισαγγελίας και στους καταδικασθέντες στο πλαίσιο ποινικής διαδικασίας της Ευρωπαϊκής Εισαγγελίας, καθώς και στα πρόσωπα επικοινωνίας τους ή τους συνεργούς τους. Καλύπτει επίσης τα φυσικά πρόσωπα που κατήγγειλαν αδικήματα ή είναι θύματα αδικημάτων που εμπίπτουν στην αρμοδιότητα της Ευρωπαϊκής Εισαγγελίας. Η επιλογή των κατηγοριών επιχειρησιακών δεδομένων προσωπικού χαρακτήρα που μπορούν να αποτελέσουν αντικείμενο επεξεργασίας στο ευρετήριο έγινε κατά τρόπο που εξασφαλίζει ικανοποιητική ισορροπία μεταξύ των δικαιωμάτων προστασίας των δεδομένων των υποκειμένων των δεδομένων και της αποτελεσματικότητας των ερευνών και των διώξεων της Ευρωπαϊκής Εισαγγελίας. 
            
            
               Σύμφωνα με το άρθρο 51 του κανονισμού (ΕΕ) 2017/1939 του Συμβουλίου, γίνεται σαφής διάκριση μεταξύ επιχειρησιακών δεδομένων προσωπικού χαρακτήρα διαφορετικών κατηγοριών υποκειμένων. Ως εκ τούτου, ο κατάλογος των κατηγοριών επιχειρησιακών δεδομένων προσωπικού χαρακτήρα που αφορούν κατηγορουμένους, υπόπτους και καταδικασθέντες είναι ευρύτερος από εκείνον που αφορά τα πρόσωπα επικοινωνίας τους ή τους συνεργούς τους και πρόσωπα που κατήγγειλαν αδικήματα ή είναι θύματα αδικημάτων που θίγουν τα οικονομικά συμφέροντα της Ένωσης. Οι εν λόγω κατάλογοι μπορούν να επικαιροποιηθούν στο μέλλον προκειμένου να ληφθούν υπόψη οι εξελίξεις στην τεχνολογία των πληροφοριών και υπό το φως της προόδου στην κοινωνία της πληροφορίας.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Πριν από την έκδοση της παρούσας πράξης, η Επιτροπή ζήτησε τη γνώμη ομάδας εμπειρογνωμόνων που απαρτίζεται από εκπροσώπους των κρατών μελών, η οποία συστάθηκε σύμφωνα με το άρθρο 20 παράγραφος 4 του κανονισμού (ΕΕ) 2017/1939 του Συμβουλίου. Η Επιτροπή ζήτησε επίσης τη γνώμη του Ευρωπαίου Επόπτη Προστασίας Δεδομένων στις 3 Ιουλίου 2020 και δημοσίευσε το σχέδιο του κατ’ εξουσιοδότηση κανονισμού για τις παρατηρήσεις του κοινού στις 6 Αυγούστου 2020. 
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Σύμφωνα με το άρθρο 44 παράγραφος 4 του κανονισμού (ΕΕ) 2017/1939 του Συμβουλίου, το ΣΔΥ περιλαμβάνει: α) μητρώο των πληροφοριών που λαμβάνει η Ευρωπαϊκή Εισαγγελία σύμφωνα με το άρθρο 24 του κανονισμού (ΕΕ) 2017/1939 του Συμβουλίου, συμπεριλαμβανομένης κάθε απόφασης που αφορά τις πληροφορίες αυτές· β) κατάλογο όλων των δικογραφιών· και γ) όλες τις πληροφορίες από τις δικογραφίες που έχουν αποθηκευτεί ηλεκτρονικά στο ΣΔΥ σύμφωνα με το άρθρο 45 παράγραφος 3 του κανονισμού (ΕΕ) 2017/1939 του Συμβουλίου. Δυνάμει του άρθρου 49 παράγραφος 3 του κανονισμού (ΕΕ) 2017/1939 του Συμβουλίου, ανατίθεται στην Επιτροπή η αρμοδιότητα να εκδίδει κατ’ εξουσιοδότηση πράξεις για την καταχώριση σε κατάλογο των κατηγοριών επιχειρησιακών δεδομένων προσωπικού χαρακτήρα και των κατηγοριών υποκειμένων των δεδομένων των οποίων τα επιχειρησιακά δεδομένα προσωπικού χαρακτήρα μπορούν να αποτελούν αντικείμενο επεξεργασίας στον πίνακα. Με τον παρόντα κατ’ εξουσιοδότηση κανονισμό, η Επιτροπή ασκεί την εν λόγω αρμοδιότητα σύμφωνα με το άρθρο 115 του κανονισμού (ΕΕ) 2017/1939 του Συμβουλίου, σύμφωνα με το οποίο η εξουσία έκδοσης κατ’ εξουσιοδότηση πράξεων που αναφέρεται στο άρθρο 49 παράγραφος 3 του κανονισμού (ΕΕ) 2017/1939 του Συμβουλίου ανατίθεται στην Επιτροπή για απροσδιόριστο χρονικό διάστημα από τις 20 Νοεμβρίου 2017 και μπορεί να ανακληθεί από το Ευρωπαϊκό Κοινοβούλιο ή το Συμβούλιο υπό τους όρους που αναφέρονται σ’ αυτόν. 
            
            
               Για τους σκοπούς του κανονισμού (ΕΕ) 2017/1939 του Συμβουλίου, ως «επιχειρησιακά δεδομένα προσωπικού χαρακτήρα» νοούνται όλα τα δεδομένα προσωπικού χαρακτήρα που επεξεργάζεται η Ευρωπαϊκή Εισαγγελία για τους σκοπούς που προβλέπονται στο άρθρο 49 παράγραφος 1 του κανονισμού (ΕΕ) 2017/1939 του Συμβουλίου, και συγκεκριμένα: α) διεξαγωγή ποινικών ερευνών και άσκηση διώξεων σύμφωνα με τις διατάξεις του κανονισμού (ΕΕ) 2017/1939 του Συμβουλίου· ή β) ανταλλαγή πληροφοριών με τις αρμόδιες αρχές των κρατών μελών της Ευρωπαϊκής Ένωσης και τα άλλα θεσμικά και λοιπά όργανα και οργανισμούς της Ένωσης σύμφωνα με τον κανονισμό (ΕΕ) 2017/1939 του Συμβουλίου· ή γ) συνεργασία με τρίτες χώρες και με διεθνείς οργανισμούς σύμφωνα με τον κανονισμό (ΕΕ) 2017/1939 του Συμβουλίου. 
            
            
               Λαμβάνοντας υπόψη την ισχύουσα νομοθεσία της ΕΕ για την προστασία των δεδομένων, και ιδίως τον κανονισμό (ΕΕ) 2016/679 (γενικός κανονισμός για την προστασία δεδομένων)
                  2
                και την οδηγία (ΕΕ) 2016/680
                  3
               , η επιλογή των κατηγοριών επιχειρησιακών δεδομένων προσωπικού χαρακτήρα έγινε με τρόπο που περιορίζει την παρέμβαση στο δικαίωμα προστασίας των δεδομένων των υποκειμένων των δεδομένων στην επεξεργασία των δεδομένων που είναι αναλογική και αναγκαία για τον σκοπό για τον οποίο τα δεδομένα αυτά υποβάλλονται σε επεξεργασία. Ως εκ τούτου, σύμφωνα με το άρθρο 51 του κανονισμού (ΕΕ) 2017/1939 του Συμβουλίου, η παρούσα κατ’ εξουσιοδότηση πράξη προβλέπει μακρύτερο κατάλογο κατηγοριών επιχειρησιακών δεδομένων προσωπικού χαρακτήρα τα οποία μπορούν να υποβάλλονται σε επεξεργασία στο ευρετήριο, όταν αφορούν υπόπτους, κατηγορουμένους ή καταδικασθέντες για αδικήματα που θίγουν τα οικονομικά συμφέροντα της Ένωσης στο πλαίσιο ποινικής διαδικασίας της Ευρωπαϊκής Εισαγγελίας, παρά όταν αφορούν πρόσωπα επικοινωνίας τους ή συνεργούς τους και φυσικά πρόσωπα που κατήγγειλαν αδικήματα ή είναι θύματα των εν λόγω αδικημάτων. Η επεξεργασία επιχειρησιακών δεδομένων προσωπικού χαρακτήρα προσώπων επικοινωνίας, συνεργών, θυμάτων και καταγγελόντων στο ευρετήριο θα πρέπει να περιορίζεται στον αναγκαίο και αναλογικό βαθμό, προκειμένου η Ευρωπαϊκή Εισαγγελία να εκτελέσει τα οικεία καθήκοντα διερεύνησης και δίωξης. Σε κάθε περίπτωση, το άρθρο 49 παράγραφος 5 του κανονισμού (ΕΕ) 2017/1939 του Συμβουλίου απαιτεί από την Ευρωπαϊκή Εισαγγελία να επεξεργάζεται επιχειρησιακά δεδομένα προσωπικού χαρακτήρα κατά τρόπον ώστε να είναι δυνατόν να διαπιστωθεί από ποια αρχή προήλθαν τα δεδομένα ή από ποια πηγή ανακτήθηκαν.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 14.10.2020
            
            
               για την τροποποίηση του κανονισμού (ΕΕ) 2017/1939 του Συμβουλίου όσον αφορά τις κατηγορίες επιχειρησιακών δεδομένων προσωπικού χαρακτήρα και τις κατηγορίες υποκειμένων των δεδομένων των οποίων τα επιχειρησιακά δεδομένα προσωπικού χαρακτήρα μπορούν να αποτελούν αντικείμενο επεξεργασίας στο ευρετήριο δικογραφιών από την Ευρωπαϊκή Εισαγγελία
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2017/1939 του Συμβουλίου, της 12ης Οκτωβρίου 2017, σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας
                  4
               , και ιδίως το άρθρο 49 παράγραφος 3, 
            
            
               Εκτιμώντας τα ακόλουθα:
            
         
         
            
               (1) 
                     Η Ευρωπαϊκή Εισαγγελία συστάθηκε για την έρευνα, τη δίωξη και την παραπομπή ενώπιον της δικαιοσύνης των δραστών αξιόποινων πράξεων καθώς και των συνεργών σε αξιόποινες πράξεις οι οποίες θίγουν τα οικονομικά συμφέροντα της Ένωσης.
            
            
               (2)
                     Το σύστημα διαχείρισης υποθέσεων της Ευρωπαϊκής Εισαγγελίας περιλαμβάνει ευρετήριο όλων των δικογραφιών. Τα επιχειρησιακά δεδομένα προσωπικού χαρακτήρα που περιέχονται στο ευρετήριο περιορίζονται στα δεδομένα που απαιτούνται για τον εντοπισμό υποθέσεων ή για τον προσδιορισμό σημείων σύνδεσης μεταξύ των διαφόρων δικογραφιών. 
            
            
               (3) 
                     Ως εκ τούτου, θα πρέπει να προσδιοριστούν οι κατηγορίες επιχειρησιακών δεδομένων προσωπικού χαρακτήρα και οι κατηγορίες υποκειμένων των δεδομένων των οποίων τα επιχειρησιακά δεδομένα προσωπικού χαρακτήρα μπορούν να αποτελούν αντικείμενο επεξεργασίας στο ευρετήριο. 
            
            
               (4)
                     Ο κανονισμός (ΕΕ) 2017/1939 θα πρέπει να τροποποιηθεί αναλόγως.
            
            
               (5)
                     Στις 8 Μαΐου 2020 ζητήθηκε η γνώμη της ομάδας εμπειρογνωμόνων που προβλέπεται στο άρθρο 20 παράγραφος 4 του κανονισμού (ΕΕ) 2017/1939.  
            
            
               (6)
                     Ο Ευρωπαίος Επόπτης Προστασίας Δεδομένων διατύπωσε γνώμη στις 31 Ιουλίου 2020,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Το κείμενο του παραρτήματος του παρόντος κανονισμού προστίθεται ως παράρτημα στον κανονισμό (ΕΕ) 2017/1939.
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. 
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες.
            
            
               Βρυξέλλες, 14.10.2020
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        ΕΕ L 283 της 31.10.2017, σ. 1.
               
               
                  
                     (2)
                  
                        ΕΕ L 119 της 4.5.2016, σ. 1. 
               
               
                  
                     (3)
                  
                        ΕΕ L 119 της 4.5.2016, σ. 89. 
               
               
                  
                     (4)
                  
                        ΕΕ L 283 της 31.10.2017, σ. 1.
               
            
      
    ---documentbreak--- 
      
         
         
            
               ΠΑΡΑΡΤΗΜΑ 
            
            
            
               ΠΑΡΑΡΤΗΜΑ
            
            
                κατηγορίες υποκειμένων των δεδομένων και κατηγορίες επιχειρησιακών δεδομένων προσωπικού χαρακτήρα που προβλέπονται στο άρθρο 49 παράγραφος 3
            
            
               Α. Κατηγορίες υποκειμένων των δεδομένων των οποίων τα επιχειρησιακά δεδομένα προσωπικού χαρακτήρα μπορούν να αποτελούν αντικείμενο επεξεργασίας στο ευρετήριο:
            
            
               α)ύποπτοι ή κατηγορούμενοι στο πλαίσιο ποινικής διαδικασίας της Ευρωπαϊκής Εισαγγελίας·
            
            
               β)καταδικασθέντες στο πλαίσιο ποινικής διαδικασίας της Ευρωπαϊκής Εισαγγελίας·
            
            
               γ)φυσικά πρόσωπα που κατήγγειλαν αδικήματα ή είναι θύματα αδικημάτων που εμπίπτουν στην αρμοδιότητα της Ευρωπαϊκής Εισαγγελίας·
            
            
               δ)πρόσωπα επικοινωνίας ή συνεργοί των προσώπων που αναφέρονται στα στοιχεία α) και β).
            
            
            
               Β. Κατηγορίες επιχειρησιακών δεδομένων προσωπικού χαρακτήρα των κατηγοριών υποκειμένων των δεδομένων που προβλέπονται στο τμήμα Α στοιχεία α) και β) τα οποία μπορούν να αποτελούν αντικείμενο επεξεργασίας στο ευρετήριο:
            
            
               α)επώνυμο, γένος, όνομα και, ενδεχομένως, ψευδώνυμο ή υποκοριστικό·
            
            
               β)ημερομηνία και τόπος γέννησης·
            
            
               γ)ιθαγένεια·
            
            
               δ)φύλο·
            
            
               ε)τόπος κατοικίας, επάγγελμα και τόπος όπου ενδέχεται να βρίσκεται το συγκεκριμένο πρόσωπο·
            
            
               στ)αριθμοί μητρώου κοινωνικής ασφάλισης, αριθμοί ταυτότητας, άδειες οδήγησης, έγγραφα ταυτοποίησης, στοιχεία διαβατηρίου, αριθμοί τελωνειακού και φορολογικού μητρώου·
            
            
               ζ)περιγραφή και φύση των εικαζόμενων αδικημάτων, ημερομηνία τέλεσής τους και ποινικός χαρακτηρισμός των αδικημάτων· 
            
            
               η)πληροφορίες σχετικά με νομικά πρόσωπα που σχετίζονται με άτομα των οποίων η ταυτότητα είναι γνωστή ή μπορεί να εξακριβωθεί και τα οποία αποτελούν αντικείμενο έρευνας που διεξάγεται από την Ευρωπαϊκή Εισαγγελία·
            
         
         
            
               θ)υποψία συμμετοχής σε εγκληματική οργάνωση·
            
            
               ι)στοιχεία λογαριασμών σε τράπεζες και άλλα χρηματοπιστωτικά ιδρύματα·
            
            
               ια)αριθμοί τηλεφώνου, αριθμοί καρτών SIM, διευθύνσεις ηλεκτρονικού ταχυδρομείου, διευθύνσεις IP και ονόματα χρηστών και λογαριασμών που χρησιμοποιούνται σε διαδικτυακές πλατφόρμες· 
            
            
               ιβ)δεδομένα σχετικά με τις άδειες κυκλοφορίας οχημάτων·
            
            
               ιγ)αναγνωρίσιμα περιουσιακά στοιχεία που ανήκουν στο πρόσωπο ή χρησιμοποιούνται απ’ αυτό, όπως κρυπτοπεριουσιακά στοιχεία και ακίνητα.
            
            
            
               Γ. Κατηγορίες επιχειρησιακών δεδομένων προσωπικού χαρακτήρα των κατηγοριών υποκειμένων των δεδομένων που προβλέπονται στο τμήμα Α στοιχείο γ) τα οποία μπορούν να αποτελούν αντικείμενο επεξεργασίας στο ευρετήριο, μόνο στον αναγκαίο και αναλογικό βαθμό προκειμένου η Ευρωπαϊκή Εισαγγελία να εκτελέσει τα οικεία καθήκοντα διερεύνησης και δίωξης:
            
            
               α)επώνυμο, γένος, όνομα και, ενδεχομένως, ψευδώνυμο ή υποκοριστικό·
            
            
               β)ημερομηνία και τόπος γέννησης·
            
            
               γ)ιθαγένεια·
            
            
               δ)φύλο·
            
            
               ε)τόπος κατοικίας, επάγγελμα και τόπος όπου ενδέχεται να βρίσκεται το συγκεκριμένο πρόσωπο·
            
            
               στ)αριθμοί ταυτότητας, έγγραφα ταυτοποίησης και στοιχεία διαβατηρίου·
            
            
               ζ)περιγραφή και φύση των αδικημάτων που αφορούν το συγκεκριμένο πρόσωπο ή που καταγγέλθηκαν από αυτό, ημερομηνία τέλεσης των αδικημάτων και ποινικός χαρακτηρισμός των αδικημάτων.
            
            
            
               Δ. Κατηγορίες επιχειρησιακών δεδομένων προσωπικού χαρακτήρα των κατηγοριών υποκειμένων των δεδομένων που προβλέπονται στο τμήμα Α στοιχείο δ) τα οποία μπορούν να αποτελούν αντικείμενο επεξεργασίας στο ευρετήριο, μόνο στον αναγκαίο και αναλογικό βαθμό προκειμένου η Ευρωπαϊκή Εισαγγελία να εκτελέσει τα οικεία καθήκοντα διερεύνησης και δίωξης:
            
            
               α)επώνυμο, γένος, όνομα και, ενδεχομένως, ψευδώνυμο ή υποκοριστικό·
            
            
               β)ημερομηνία και τόπος γέννησης·
            
            
               γ)ιθαγένεια·
            
            
               δ)φύλο·
            
         
         
            
               ε)τόπος κατοικίας, επάγγελμα και τόπος όπου ενδέχεται να βρίσκεται το συγκεκριμένο πρόσωπο·
            
            
               στ)αριθμοί ταυτότητας, έγγραφα ταυτοποίησης και στοιχεία διαβατηρίου.